อิตาลีปรับเพิ่มคาดการณ์ GDP ปี 58 เป็น 0.7% หลังศก.โลก-ยุโรปปรับตัวดีขึ้น
อิตาลีปรับเพิ่มคาดการณ์ GDP ปี 58 เป็น 0.7% หลังศก.โลก-ยุโรปปรับตัวดีขึ้น
8 เม.ย. 2558

รัฐบาลอิตาลี เปิดเผยว่า ตัวเลขประมาณการล่าสุดสำหรับปี 2558-2559 หลังจากที่ได้ทบทวนเอกสารทางเศรษฐกิจและการเงินระยะเวลา 3 ปี ซึ่งจะมีการอนุมัติในวันที่ 10 เม.ย.นี้
นายกรัฐมนตรีมัตเตโอ เรนซี กล่าวภายหลังการประชุมคณะรัฐมนตรีว่า รัฐบาลอิตาลีคาดว่าผลผลิตมวลรวมภายในประเทศ (จีดีพี) จะขยายตัว 0.7% ในปี 2558 ซึ่งปรับขึ้นจากระดับ 0.6% ที่คาดการณ์ไว้เมื่อปีที่แล้ว
นอกจากนี้ รัฐบาลอิตาลียังคาดว่าจีดีพีจะขยายตัว 1.4% ในปี 2559 และ 1.5% ในปี 2560 พร้อมกับเผยด้วยว่า รัฐบาลไม่มีแผนทั้งในเรื่องการปรับลดค่าใช้จ่ายเพิ่มเติมและภาษีใหม่ในปี 2558
ทั้งนี้ เศรษฐกิจอิตาลี ซึ่งมีขนาดใหญ่เป็นอันดับ 3 ของยูโรโซน เผชิญกับภาวะถดถอยยาวนานที่สุด หลังจากที่เศรษฐกิจหดตัวถึง 3 ปีติดต่อกันนับตั้งแต่ปี 2555 ด้วยเหตุนี้ หลายฝ่ายจึงมองว่าการคาดการณ์ว่าเศรษฐกิจจะขยายตัว 0.6% ในขณะนั้น อาจเป็นการมองในแง่ดีเกินไป
อย่างไรก็ดี นายปิแอร์ คาร์โล ปาโดอัน รมว.เศรษฐกิจของอิตาลี กล่าวว่า ปัจจุบัน สภาพเศรษฐกิจปรับตัวดีขึ้นทั้งในระดับโลกและในยุโรป ซึ่งเปิดทางให้รัฐบาลปรับเพิ่มตัวเลขประมาณการดังกล่าว
รัฐบาลคาดการณ์ด้วยว่า สัดส่วนหนี้ต่อจีดีพีของอิตาลีจะอยู่ที่ 132.5% ในปี 2558 และจะค่อยๆลดลงสู่ระดับ 130.9% ในปี 2559, 127.4% ในปี 2560 และ 123.4% ในปี 2561
รมว.เศรษฐกิจกล่าวว่า แผนงานแปรรูปรัฐวิสาหกิจที่กำลังดำเนินอยู่ในขณะนี้ จะมีส่วนช่วยสนับสนุนจีดีพี 1.7-1.8% ในระหว่างปี 2558-2561